Erriberabeitia

ErriberabeitiaEuskaltzaindia: 150. araua: Arabako herri izendegia. (ofizialki Ribera Baja/Erriberabeitia) Arabako erdi-mendebaldeko udalerri bat da, Añanako kuadrillakoa. Herriburua, Ribabellosa, udalerriaren erdi-hego-mendebaldean dago, Gasteiztik 30 bat kilometro hego-mendebaldera.

 Izena 
Erriberabeitia izenaren amaierako –a artikulua da eta deklinatzean honela egin behar da: Erriberabeitia, Erriberabeitiarekin, Erriberabeitian...; baina Erriberabeitiko, Erriberabeititik, Erriberabeitira... Era berean, izen honek bere azken –a galtzen du ondoan beste determinatzaile bat edo adjektiboa daramanean; adibidez: Erriberabeiti maitea, Erriberabeiti osoan, Gure Erriberabeiti hau...

 Geografia 
 Ingurune naturala 
Mendi gutxiko erliebea du Erriberabeitiak. Baia ibaiak udalerriaren mendebaldeko muga zeharkatzen du; ekialdeko muga, aldiz, Zadorrak.

 Udalerri mugakideak 
 Iparraldean: Erriberagoitia.
 Hegoaldean: Armiñon eta Miranda Ebro (Burgos).
 Ekialdean: Armiñon, Berantevilla eta Trebiñu.
 Mendebaldean: Erriberagoitia eta Lantaron.

 Ekonomia 
Nekazaritza izan da udalerriaren ardatz ekonomiko tradizionala, gaur egun indarra galtzen ari bada ere.

Ribabellosan Arasur parke logistiko handia ireki zuten 2006ko urtarrilean. Oraindik ez da guztiz bukatu, baina 2008ko hasieran 70.000 m2 industria-nabe zituen jada. Ribabellosan bertan fabrikatzen dira Talgo trenen bagoiak 1964tik.

 Banaketa administratiboa 

Sei herrik osatzen dute udalerria:
 Igai
 Melledes
 Quintanilla de la Ribera
 Ribaguda
 Rivabellosa (udalerriko herriburua)
 Manzanos

 Demografia 
XX. mendearen lehen erdian Erriberabeitiak biztanle gutxi batzuk irabazi zituen, baina nekazaritzari lotutako udalerria izanik, 1950eko hamarkadatik aurrera galera iritsi zen. 1990eko hamarkadan 1950ean zituen biztanleen herena edukitzera iritsi zen.
XX. mendearen amaieran eta XXI. mendearen hasieran aldaketa demografiko garrantzitsua gertatu zen, eta biztanle kopurua laukoiztu egin zen, batez ere Miranda Ebro hiriaren hazkundearen ondorioz hango jende asko Erriberabeitira etorri zelako bizitzera.

 Politika 

 2023-2027 legegintzaldia 

 Alkateak 

Hauek izan dira Erriberabeitiko azken alkateak:

AlkateaAgintaldi hasieraAgintaldi amaieraAlderdia Felix Camara Molina/Carlos Julian Sainz 1979 1983 Independenteak / Zentro Demokratikoaren Batasuna Luis Maria Angulo Lopez 1983 1987 Euzko Alderdi Jeltzalea Luis Maria Angulo Lopez 1987 1991 Euzko Alderdi Jeltzalea Luis Maria Angulo Lopez 1991 1995 Euzko Alderdi Jeltzalea Jose Maria Unamunzaga Guinea 1995 1999 Alderdi Popularra Jose Maria Unamunzaga Guinea 1999 2002a Alderdi Popularra Pedro Montoya Ruiz 2002 2003 Euskadiko Alderdi Sozialista-Euskadiko Ezkerra Pedro Montoya Ruiz 2003 2007 Euskadiko Alderdi Sozialista-Euskadiko Ezkerra Pedro Montoya Ruiz 2007 2011 Euskadiko Alderdi Sozialista-Euskadiko Ezkerra Pedro Montoya Ruiz 2011 2014b Euskadiko Alderdi Sozialista-Euskadiko Ezkerra Pedro Montoya Ruiz 2014 2015 Ez esleituak Peio Ruiz Garcia 2015 2018c Euzko Alderdi Jeltzalea Miren Santamaria Martinez 2018 2019 Euzko Alderdi Jeltzalea Miren Santamaria Martinez 2019 2023 Euzko Alderdi Jeltzalea Amado Martinez de Iturrate Kuartango 2023 Jardunean Ribera Baja Bizirik

a 2001. urtean Jose Maria Unamunzaga 8 urtez gaitasungabetu zuten, Euzko Alderdi Jeltzaleari informazioa ukatzeagatik. 2002an zentsura-mozio bat bere kargutik bota zuen.

b 2014. urtean Pedro Montoyak bere alderdia utzi zuen, ez ordea bere kargua.

c Alkateak bere kargua utzi zuen, udalerri bertan dagoen Arasur parke logistikoa gidatzeko.

 Kultura 

 Jaiak 
 Maiatzaren 15a, landa-herri guztietan bezala, San Isidro eguna.
 Abuztuaren azken astean, Rivabellosako festak.

 Ondasun nabarmenak 
 San Juan eta Magdalena baseliza xumea, Rivabellosan. XV. mende inguruko eraikina da, gutxienez.
 Saenz de Santamaria Jauregia, Rivabellosan. Apezetxea albo batera atxikia du.
 Baias ibaia Rivabellosa parean igarotzen duen zubia. Erdi Arokoa izan daiteke, jatorrizkoa erromatarren garaikoa ei zen.
 San Eztebe eliza, XVI. mendekoa.
 Salazar jauregia, XVII. mendekoa.

 Erreferentziak 

 Ikus, gainera 

 Araba
 Arabako udalerrien zerrenda
 Añanako kuadrilla

 Kanpo estekak 

  Erriberabeitiari buruzko informazioa Añanako Kuadrillaren webgunean
  «Ribera Baja / Erribera Beitia», Auñamendi Eusko Entziklopedia.
  Arasur parke logistikoaren webgunea
  Rivabellosako webgunea

Kategoria:Erriberabeitia